IGNALINOS RAJONO SAVIVALDYBĖS TARYBA

SPRENDIMAS

DĖL IGNALINOS RAJONO SAVIVALDYBĖS SMULKAUS IR VIDUTINIO VERSLO RĖMIMO TVARKOS APRAŠO PATVIRTINIMO

2016 m. kovo 22 d. Nr. T-54

Ignalina

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos smulkiojo ir vidutinio verslo plėtros įstatymo 5 straipsnio 1 dalimi, 6 straipsnio 2 ir 4 punktais, 7 straipsniu, vykdydama Ignalinos rajono savivaldybės 2016–2018 metų strateginio veiklos plano, patvirtinto Ignalinos rajono savivaldybės tarybos 2015 m. gruodžio 17 d. sprendimu Nr. T-163 „Dėl Ignalinos rajono savivaldybės 2016–2018 metų strateginio veiklos plano patvirtinimo“, 4 programos 1.2.1 priemonę, Ignalinos rajono savivaldybės taryba n u s p r e n d ž i a :

1. Patvirtinti Ignalinos rajono savivaldybės smulkaus ir vidutinio verslo rėmimo tvarkos aprašą (pridedama).

2. Pripažinti netekusiu galios Ignalinos rajono savivaldybės tarybos 2013 m. gegužės 30 d. sprendimą Nr. T-83 „Dėl Ignalinos rajono savivaldybės smulkaus ir vidutinio verslo plėtros programos patvirtinimo“ su vėlesniais pakeitimais.

Savivaldybės meras	Henrikas Šiaudinis

PATVIRTINTA

Ignalinos rajono savivaldybės tarybos

2016 m. kovo 22 d. sprendimu Nr. T- 54

IGNALINOS RAJONO SAVIVALDYBĖS SMULKAUS IR VIDUTINIO VERSLO

RĖMIMO TVARKOS APRAŠAS

I SKYRIUS

BENDROSIOS NUOSTATOS

1. Ignalinos rajono savivaldybės smulkaus ir vidutinio verslo rėmimo tvarkos aprašas (toliau – aprašas) parengtas vadovaujantis Lietuvos Respublikos smulkiojo ir vidutinio verslo plėtros įstatymu (toliau – Įstatymas), skirtas įgyvendinti Ignalinos rajono savivaldybės 2016–2018 metų strateginio veiklos plano, patvirtinto Ignalinos rajono savivaldybės tarybos 2015 m. gruodžio 17 d. sprendimu Nr. T-163 „Dėl Ignalinos rajono savivaldybės 2016–2018 metų strateginio veiklos plano patvirtinimo“, Aplinkos apsaugos, verslo, užimtumo rėmimo ir žemės ūkio plėtros programos 2 uždavinį „Skatinti ir remti smulkaus ir vidutinio verslo subjektus“ ir 1.2.1 priemonę „Savivaldybės smulkaus ir vidutinio verslo rėmimas pagal verslo rėmimo tvarkos aprašą“.

Aprašas nustato smulkaus ir vidutinio verslo rėmimo tikslus, uždavinius, prioritetus, remiamas veiklas, prašymų suteikti paramą pateikimą, jų vertinimą bei lėšų naudojimo ir skyrimo tvarką Ignalinos rajono savivaldybėje.

2. Ignalinos rajono savivaldybės taryba lėšas smulkaus ir vidutinio verslo (toliau – SVV) rėmimui numato tvirtindama metinį biudžetą Aplinkos apsaugos, verslo, užimtumo rėmimo ir žemės ūkio plėtros programoje.

3. Smulkaus ir vidutinio verslo subjektų (toliau – SVV subjektai) pateiktus prašymus vertina ir siūlo skirti finansavimą Ignalinos rajono savivaldybės tarybos sprendimu sudaryta Ignalinos rajono savivaldybės smulkaus ir vidutinio verslo rėmimo komisija (toliau – komisija).

4. Asignavimų valdytojas Ignalinos rajono savivaldybės administracijos (toliau – savivaldybės administracija) direktorius vykdo SVV rėmimo lėšų finansavimą ir apskaitą. Finansinė parama SVV subjektams (paramos gavėjams) skiriama Ignalinos rajono savivaldybės administracijos direktoriaus (toliau – administracijos direktorius) įsakymu.

5. Pagal šį aprašą finansinė parama SVV rėmimo lėšomis teikiama SVV subjektams: labai mažoms, mažoms ar vidutinėms įmonėms, atitinkančioms Įstatymo 3 straipsnyje nustatytas sąlygas, kurios veiklą vykdo ir kurių buveinės adresas yra Ignalinos rajono savivaldybės teritorijoje, ir fiziniams asmenims (Įstatyme – verslininkams), atitinkantiems Įstatymo 4 straipsnyje nustatytas sąlygas ir įstatymų nustatyta tvarka turintiems teisę verstis ūkine komercine veikla, įskaitant tą, kuria verčiamasi turint verslo liudijimą ar individualios veiklos vykdymo pažymą, kurie veiklą vykdo Ignalinos rajono savivaldybės teritorijoje.

II SKYRIUS

SVV RĖMIMO TIKSLAS, UŽDAVINIAI, PRIORITETAS IR RĖMIMO LĖŠŲ SUDĖTIS

6. SVV rėmimo tikslas – finansiškai remti SVV subjektus, finansuoti SVV plėtros priemones ir projektus.

7. SVV rėmimo uždaviniai:

7.1. Didinti vietos gyventojų užimtumą.

7.2. Sudaryti kuo palankesnes sąlygas plėtoti smulkųjį ir vidutinį verslą, siekiant išlaikyti esamas ir kurti naujas darbo vietas.

7.3. Ugdyti vietos gyventojų verslumą.

8. SVV rėmimo prioritetas – skatinti savarankiško užimtumo siekiančius fizinius asmenis bei įmones kurti ir plėtoti smulkųjį ir vidutinį verslą gamybos ir paslaugų srityse.

9. SVV rėmimo lėšas sudaro Ignalinos rajono savivaldybės biudžeto ir kitos teisėtai gautos lėšos.

III SKYRIUS

SVV RĖMIMO LĖŠŲ NAUDOJIMAS

10. SVV rėmimo lėšos teikiamos kompensavimo principu, tai yra kompensuojama dalis SVV subjekto patirtų išlaidų be pridėtinės vertės mokesčio (PVM). Nuostata dėl PVM nekompensavimo taikoma tik PVM mokėtojams.

11. SVV rėmimo lėšos naudojamos šioms paramos formoms:

11.1. SVV subjekto paimtų paskolų verslui plėtoti palūkanoms kompensuoti – kai vienam paramos gavėjui iš SVV rėmimo lėšų kompensuojama iki 100 procentų sumokėtų palūkanų, bet ne daugiau kaip 3500 eurų;

11.2. SVV subjekto dalyvavimo parodoje pristatant savo produkciją išlaidoms kompensuoti – kai parodoje dalyvavusiam ir savo produkciją pristačiusiam paramos gavėjui iš SVV rėmimo lėšų kompensuojama iki 100 procentų išlaidų už ekspozicijos vietą parodoje, bet ne daugiau kaip 600 eurų;

11.3. SVV subjekto verslo planų, paraiškų gauti finansinę paramą iš ES ir kitų fondų parengimo išlaidoms kompensuoti – kai vienam paramos gavėjui iš SVV rėmimo lėšų kompensuojama iki 100 procentų išlaidų už verslo plano ir (ar) paraiškos gauti finansinę paramą iš ES ir kitų fondų rengimą, bet ne daugiau kaip po 600 eurų, verslo planui arba paraiškai perėjus administracinį vertinimą;

11.4. SVV subjekto išlaidoms, patirtoms steigiant arba plečiant veiklą, kompensuoti – kai vienam paramos gavėjui iš SVV rėmimo lėšų kompensuojama iki 50 procentų išlaidų už įrangos įsigijimą ir (ar) patalpų remontą, bet ne daugiau kaip 3500 eurų.

12. Vienu metu galima taikyti ne daugiau kaip vieną 11.1–11.4 papunkčiuose įvardytą paramos formą tam pačiam SVV subjektui.

13. Finansinė parama iš SVV rėmimo lėšų vienam veiklą vykdančiam SVV subjektui negali būti didesnė už jo sumokėtus mokesčius valstybės ir savivaldybės biudžetui bei Valstybinio socialinio draudimo fondui už praėjusius metus, atskaičius mokesčių grąžinimo lėšas, išskyrus pradedančius veiklą SVV subjektus.

14. SVV subjektas, gavęs maksimalią paramos sumą pagal kiekvieną Ignalinos rajono savivaldybės pagalbos smulkaus ir vidutinio verslo subjektams fondo (2004–2012 m.), Ignalinos rajono savivaldybės smulkaus ir vidutinio verslo plėtros programos (2013–2015 m.) ir šio aprašo paramos formą, 10 metų negali kreiptis dėl finansinės paramos iš SVV rėmimo lėšų.

15. SVV rėmimo lėšomis finansinė parama neteikiama:

15.1. SVV subjektams, kurie anksčiau naudojosi parama iš SVV rėmimo lėšų ir neįvykdė savo įsipareigojimų pagal finansinės paramos teikimo sutartį;

15.2. SVV subjektams, kurių akcijos, suteikiančios daugiau kaip ½ balsų visuotiniame akcininkų susirinkime, nuosavybės teise priklauso valstybei ar savivaldybei;

15.3. SVV subjektams, užsiimantiems įvairia veikla, kurių paskutinių finansinių metų pajamos iš neremtinos veiklos, nurodytos aprašo V skyriuje, sudaro daugiau kaip 1/3 visų paskutinių finansinių metų įmonės pajamų.

15.4. SVV subjektams, kurie turi įsiskolinimų Valstybinei mokesčių inspekcijai ir (arba) Valstybiniam socialinio draudimo fondui ir (arba) Ignalinos rajono savivaldybės biudžetui (už valstybinės žemės ir žemės nuomos mokestį) ir (arba) savivaldybės įstaigoms ir įmonėms.

16. Apribojimas, nurodytas 15.3 papunktyje, netaikomas tais atvejais, kai parama iš SVV rėmimo lėšų bus panaudota naujai veiklai pradėti.

17. SVV rėmimo lėšų valdytojas yra administracijos direktorius.

18. SVV subjektų pateiktų prašymų vertinimą atlieka komisija pagal šiuos atrankos kriterijus:

18.1. Verslo, kuriam prašoma finansinės paramos, svarbą Ignalinos rajonui.

18.2. Sukuriamų naujų darbo vietų skaičių.

18.3. Sumokėtus mokesčius valstybės ir savivaldybės biudžetui už praėjusius metus, atskaičius mokesčių grąžinimo lėšas, išskyrus pradedančius veiklą SVV subjektus.

IV SKYRIUS

PRAŠYMŲ PATEIKIMAS, VERTINIMAS IR svv RĖMIMO LĖŠŲ SKYRIMAS

19. Prašymai suteikti finansinę paramą iš SVV rėmimo lėšų gali būti teikiami paskelbus kvietimą teikti prašymus, bet ne vėliau kaip iki lapkričio 1 dienos, o svarstomi komisijoje vieną kartą per metus. Kvietimas skelbiamas savivaldybės interneto svetainėje www.ignalina.lt ne vėliau kaip iki rugsėjo 1 dienos, o informacija apie kvietimą skelbiama vietinėje spaudoje.

20. Komisija savo sprendimus priima vadovaudamasi komisijos nuostatais.

21. Komisija, apsvarsčiusi gautus prašymus, teikia pasiūlymą administracijos direktoriui dėl finansinės paramos dydžio.

22. Administracijos direktorius, atsižvelgdamas į komisijos siūlymą, finansuoja SVV subjektus.

23. Finansavimas vykdomas pagal metiniame savivaldybės biudžete faktiškai numatytas lėšas savivaldybės SVV rėmimui.

24. Dėl didelio SVV subjektų prašymų skaičiaus ar lėšų trūkumo savivaldybės biudžete maksimali paramos suma atskirai paramos formai gali būti mažinama komisijos siūlymu pagal šį atrankos principą – vienodai proporcingai visiems SVV subjektams pagal proporcijos dydį, nustatytą turimų SVV rėmimo lėšų sumą padalijus iš teisingai pateiktų SVV subjektų prašymų bendros sumos.

25. Administracijos direktorius priima sprendimą ir įsakymu skiria lėšas paramos gavėjams. Nepritarus komisijos siūlymui, įsakyme nurodoma priežastis.

26. SVV subjektai, norintys gauti finansinę paramą iš SVV rėmimo lėšų, savivaldybės administracijai pateikia:

26.1. nustatytos formos prašymą (1 priedas);

26.2. nustatyto pavyzdžio anketą (2 priedas);

26.3. įmonės įregistravimo pažymėjimo kopiją, fiziniai asmenys – Valstybinės mokesčių inspekcijos išduoto verslo liudijimo ar individualios veiklos vykdymo pažymos kopiją;

26.4. Valstybinės mokesčių inspekcijos išduotą pažymą apie atsiskaitymą valstybės (savivaldybės) biudžetui ir sumokėtus mokesčius už praėjusius metus;

26.5. Valstybinio socialinio draudimo fondo valdybos išduotą pažymą apie atsiskaitymą valstybinio socialinio draudimo fondo biudžetui ir sumokėtus mokesčius už praėjusius metus;

26.6. visus juridinę galią turinčius dokumentus, patvirtinančius SVV subjekto patirtas išlaidas (pvz. pažymą apie sumokėtas palūkanas, sutartį su Kreditoriumi (banku, kredito unija ar ilgalaikės nuomos kompanija, suteikusia paskolą SVV subjektui), sutartį su Rangovu (privačiu konsultantu ar konsultavimo įmone, parengusia SVV subjektui verslo planą ir (ar) paraišką finansinei paramai iš Europos Sąjungos ar kitų fondų gauti) ir apmokėjimo pagal šią sutartį dokumentus, dalyvavimo parodoje, įrangos įsigijimo, patalpų remonto ar kitus dokumentus).

27. SVV subjektai, norintys gauti finansinę paramą verslo planų, paraiškų finansinei paramai iš Europos Sąjungos ir kitų fondų gauti parengimą, turi motyvuoti, kodėl neturėjo galimybės (ar nesiekė) gauti finansinę paramą iš kitų šaltinių.

28. Prašymai apie SVV subjekto patirtas išlaidas gali būti teikiami tik už praėjusius ir einamus metus.

29. Savivaldybės administracija patikrina SVV subjektų pateiktus prašymus, ar pateikti dokumentai atitinka šio aprašo reikalavimus, ir pateikia prašymus svarstyti komisijai.

30. Prireikus, SVV subjektas pateikia kitus savivaldybės administracijos ar komisijos prašomus dokumentus ar informaciją.

31. Finansinės paramos iš SVV rėmimo lėšų gavimas juridiškai įforminamas dvišale sutartimi tarp paramos gavėjo ir administracijos direktoriaus.

32. Kiekvienu paramos iš SVV rėmimo lėšų skyrimo atveju sudaroma atskira finansinės paramos teikimo sutartis.

33. Kvietimas pasirašyti finansinės paramos teikimo sutartį galioja 14 kalendorinių dienų nuo administracijos direktoriaus įsakymo, kuriuo yra skiriamos lėšos paramos gavėjui, pasirašymo dienos.

34. Paramos gavėjui skirtas SVV rėmimo lėšas perveda ir šių lėšų finansinę apskaitą tvarko savivaldybės administracija.

V SKYRIUS

nerEMTINA VEIKLA

35. SVV rėmimo lėšomis neremiamos šios veiklos:

35.1. alkoholinių gėrimų gamyba ir prekyba;

35.2. tabako gaminių gamyba ir prekyba;

35.3. prekyba degalais;

35.4. variklinių transporto priemonių, motociklų ir jų atsarginių dalių bei pagalbinių reikmenų pardavimas, techninė priežiūra ir remontas;

35.5. maisto, pramoninių ir kitų prekių prekyba (taikoma tik įmonėms, turinčioms daugiau kaip 4 darbuotojus), elektroninė (internetinė) prekyba;

35.6. finansinis tarpininkavimas;

35.7. draudimo veikla ir pensijų lėšų kaupimas;

35.8. nekilnojamojo turto operacijos;

35.9. teisinė veikla;

35.10. medžioklės ir su ja susijusių paslaugų veikla;

35.11. azartinių lošimų ir lažybų organizavimo veikla;

35.12. vaistinių veikla Ignalinos mieste;

35.13. Valstybinės ligonių kasos finansuojamos veiklos.

VI SKYRIUS

BAIGIAMOSIOS NUOSTATOS

36. SVV rėmimo lėšų naudojimą kontroliuoja administracijos direktorius.

37. Aprašas gali būti keičiamas Ignalinos rajono savivaldybės tarybos sprendimu.

_____________

Ignalinos rajono savivaldybės smulkaus ir vidutinio verslo rėmimo tvarkos aprašo

1 priedas

____________________________________

____________________________________

(Įmonės pavadinimas, kodas, adresas arba fizinio

asmens vardas, pavardė, asmens kodas, adresas)

Ignalinos rajono savivaldybės administracijai

PRAŠYMAS SUTEIKTI FINANSINĘ PARAMĄ

IŠ IGNALINOS RAJONO SAVIVALDYBĖS

SMULKAUS IR VIDUTINIO VERSLO RĖMIMO LĖŠŲ

_______ m. ______________ d.

Ignalina

Prašau suteikti man (mano atstovaujamai įmonei) finansinę paramą iš Ignalinos rajono savivaldybės smulkaus ir vidutinio verslo rėmimo lėšų.

Prašoma paramos forma:

Paskolos verslui vystyti palūkanoms kompensuoti. Paskolos vertė – _________________ Eur.
Paskolos trukmė – __________. Sumokėtų palūkanų suma – _________________________ Eur.
Dalyvavimo parodoje pristatant savo produkciją išlaidoms kompensuoti.
Patirtų išlaidų suma – ______________________ Eur.
Verslo planų, paraiškų gauti finansinę paramą iš ES ir kitų fondų parengimo išlaidoms kompensuoti.
Patirtų išlaidų suma – ____________________ Eur.
Paramos gavėjo išlaidoms, patirtoms steigiant arba plečiant veiklą (įrangos įsigijimui, patalpų remontui), kompensuoti.
Patirtų išlaidų suma – ______________________ Eur.

Su finansinės paramos gavimo sąlygomis, lėšų skyrimo tvarka ir iš to atsirandančiais įsipareigojimais esu susipažinęs (-usi).

PRIDEDAMA. SVV subjekto duomenų anketa ir kiti dokumentai, įrodantys patirtas išlaidas.

____________________	____________________	______________________

(Pareigos)	(Parašas)	(Vardas, pavardė)

A.V.

Ignalinos rajono savivaldybės smulkaus ir vidutinio verslo rėmimo tvarkos aprašo

2 priedas

SVV SUBJEKTO DUOMENŲ ANKETA

(Finansinei paramai iš Ignalinos rajono savivaldybės smulkaus ir vidutinio

verslo rėmimo lėšų)

Įmonės pavadinimas (vardas, pavardė)
Adresas
Įmonės kodas (asmens kodas)
PVM mokėtojo kodas
Telefonas
Faksas
Elektroninio pašto adresas
Įmonės įkūrimo data
Įmonės darbuotojų skaičius
Įmonės metinė apyvarta (eurais)
Nurodykite, kokiai veiklai plėtoti prašoma finansinė parama iš Ignalinos rajono savivaldybės smulkaus ir vidutinio verslo rėmimo lėšų

Tvirtinu, kad visi šioje anketoje pateikti duomenys yra teisingi

Anketos užpildymo data
Vardas, pavardė
Pareigos
Parašas	A.V.